**PÉLDAMESÉK**

**A METAMORPHOSES SZABADEGYETEM**

**2022. ÁPRILIS 5-I ELŐADÁSÁHOZ**

**AZ EURÓPAI MESÉK KILENC MŰFAJCSOPORTJA**

**Állatmese**

## A HÁROM KISMALAC

Voltegyszer három kismalac, akik apjukat, anyjukat odahagyva világgá indultak. Nyár volt, a kismalacok az erdőket-mezőket járták, játszadoztak, ugrándoztak naphosszat. Nem akadt náluk vígabb társaság, így aztán könnyen barátságot kötöttek mindenkivel. Szívesen is látták őket mindenütt, míg a rossz idő be nem köszöntött. Akkor aztán egyszer csak észrevették, hogy magukra maradtak: a többiek visszatértek otthonaikba és serényen készülődtek a télre. Ahogy az első őszi esők megérkeztek, a három kismalac is egyre jobban fázott. Nem volt mit tenni, belátták, hogy a játéknak egy időre befellegzett, és itt az ideje, hogy a többiekhez hasonlóan ők is munkához lássanak, ha nem akarnak a téli fagyok idejére tető nélkül maradni. Megtanácskozták a dolgot, és hárman háromféleképpen döntöttek. A leglustább közülük úgy határozott, hogy szalmából épít magának házat.

– Egy nap alatt elkészülök vele – büszkélkedett vidáman a testvéreinek.

Ám azok a fejüket csóválták: – Túlságosan ingatag lesz – mondták rosszallóan, de hiába, a lusta kismalac nem hallgatott rájuk.

A második kismalac nem volt olyan lusta, mint az első, elment hát az erdőbe, összegyűjtött egy halom száraz fát, aztán „kipp-kopp”, nem sajnálta a kalapácsot, nekilátott, hogy összeillessze a fadarabokat. Két napig tartott, mire elkészült a faházikó. A harmadik kismalacnak ez sem tetszett, és kereken meg is mondta a véleményét: – Így nem lehet házat építeni. Idő, türelem és sok munka kell hozzá, hogy olyan házat építsünk, amely nemcsak a szélnek, az esőnek és a hónak áll ellen, de a farkastól is megvéd. – Ahogy mondta, úgy is tett, és egy igazi kőházat kezdett építeni. Teltek-múltak a napok, de a legokosabb kismalac nem kapkodta el a dolgot. A ház lassan egyre nagyobb lett, tégláról téglára épült. Ha a testvérei arra jártak, csak nevettek rajta: – Miért dolgozol annyit? Gyere, inkább játsszál te is velünk! – Ám az okos kismalac nem hagyta magát eltéríteni attól, amit a fejébe vett. – Előbb legyen kész a házam, legyen erős és szilárd, azután majd én is megyek játszani. Nem leszek olyan hebehurgya, mint ti. Az nevet, aki utoljára nevet! – mondta testvéreinek. Jól is tette, hogy így gondolkodott, mert alighogy elkészült a házzal, észrevette, hogy egy nagy, ordas farkas ólálkodik a környéken. A kismalacok rémülten menekültek a házukba. Nemsokára meg is jelent a farkas és sóvár szemmel méricskélte a lusta kismalac szalmaházát.

– Gyere csak ki, beszédem van veled – parancsolta a farkas és összefutott a nyál a szájában. – Kérem szépen, én szívesebben maradnék idebenn – felelte cérnavékony hangon a kismalac.

– Hát, ha nem jössz magadtól, majd én kihajtalak – üvöltötte a vérszomjas farkas, azzal kidüllesztette a mellét s úgy teleszívta magát levegővel, ahogy csak tudta. Aztán a rengeteg levegőt teljes erejével ráfújta a házikóra. A szalma pedig, amit az oktondi kismalac úgy, ahogy összekötözött, nem bírta ki a rettenetes szélvihart. A farkas elégedetten szemlélte, micsoda pusztítást művelt, és annyira büszke volt az erejére, hogy észre sem vette, amint a kismalac kicsusszant a szalmakupac alól, aztán, uzsgyi, futásnak eredt a testvére faházikója felé. Mondanom sem kell, hogy amikor a farkas rájött, hogy a kismalac megszökött, még jobban dühbe gurult: – Gyere vissza, hová szaladsz? – üvöltötte, de hiába, a kismalac már odaért a faházhoz.

A testvére beengedte. Rémülten reszkettek mindketten, mint a nyárfalevél. – Reméljük, hogy ez a ház jobban bírja! Gyere, támasszuk meg mindketten az ajtót, akkor talán nem tud bejönni a farkas – mondta a középső kismalac.

Meghallotta ezt a farkas is odakint, s arra gondolt, hogy immár két kismalaccal fogja az éhét elverni. Mindkét mancsával dörömbölni kezdett az ajtón: – Nyissátok ki gyorsan! Hiszen csak beszélni akarok veletek! – Ez persze hazugság volt. Odabenn a két testvér kétségbeesetten sírdogált, miközben megpróbálták tartani az ajtót.

A farkas pedig éktelen haragjában újra nekikészülődött, és most még jobban teleszívta a tüdejét, aztán …”sssss…” kifújta a levegőt, ahogy csak tudta. A faházikó kártyavárként omlott össze. Szerencsére az okos kismalac mindent látott az erős kőház ablakából és gyorsan kinyitotta az ajtót, hogy a farkas elől menekülő testvérei bejuthassanak hozzá.

De alig értek be, a dühöngő farkas már ott dörömbölt az ajtón!

Csakhogy ez a ház sokkal erősebb volt, mint a másik kettő! Hiába fújt rá egyszer, kétszer, háromszor, a kőház meg se rezdült. Végül a farkas teljesen kimerült, ám nem tett le a kismalacokról. Megpróbált túljárni a kismalacok eszén. Talált a közelben egy létrát, azon fölment a tetőre, hogy szemügyre vegye a kéményt. Az okos kismalac azonban észrevette, hogy a farkas miben sántikál: – Gyújtsatok gyorsan tüzet – mondta a testvéreinek. A farkas előbb a hosszú mancsát dugta be a kéménylyukon, de még tétovázott, nem nagyon tetszett neki a szűk bejárat. Ám úgy elkezdte őt gyötörni az éhség, hogy nem bírta tovább.

– A végén még kilyukad a gyomrom az éhségtől! Én bizony lemegyek – gondolta, azzal zsupsz, beleugrott a kéménybe.

Arra persze nem számított, hogy ilyen „meleg” fogadtatásban lesz része! Nem is meleg, inkább tüzes volt az a fogadtatás! A fenevad ugyanis egyenesen a tűzbe pottyant. A lángok belekaptak gubancos szőrébe, a farka meg úgy izzott, mint egy fáklya, és az egész teste füstölt meg szikrákat hányt.

Ráadásul az okos kismalac kiadta a parancsot: – Üssétek! Üssétek, ahol éritek! – A szerencsétlen farkast jól elagyabugyálták, aztán meg kilökték az ajtón. Nyögött, jajgatott a fenevad a fájdalomtól: – Soha többé! Soha többé nem mászok be a kéménylyukon – üvöltötte a farkas, miközben megpróbálta eloltani lángoló farkát. Aztán futásnak eredt, menekült, ahogy csak tudott. A három kismalac meg táncra perdült az udvaron és így énekelt: – Trallala, trallala, a gonosz farkas megjárta…!

A nagy ijedtség után az okos kismalac testvérei is munkához láttak. Csakhamar még két kőház állt az első közelében.

Egyszer aztán a farkas újra a környéken kódorgott, hanem, amikor meglátta a három kéményt, eszébe jutott a szörnyű fájdalom, amelyet akkor érzett, amikor a farka megégett, s úgy elinalt, hogy azóta se látták.

Amikor az okos kismalac látta, hogy most már nincs mitől félniük, maga hívta a testvéreit: – No, most már elég volt a munkából! Gyertek, menjünk játszani!

**Varázsmese**

HOLLE ASSZONY

Egy özvegyasszonynak volt két leánya, szép és szorgos az egyik, rút és rest a másik. Ám az asszony a csúnya és rest leányt szerette jobban, mert az volt az édesleánya, s a másiknak kellett minden munkát elvégeznie, s ő volt a hamupipőke a háznál. A szegény leánynak nap nap után ki kellett ülnie az országútra egy kút mellé, s ott addig fonnia, amíg a vér ki nem serkent az ujjából. Történt egyszer, hogy az orsó egészen összevéreződött, a leány pedig a kút fölé hajolt, hogy lemossa; csakhogy az orsó kiesett a kezéből, bele a kútba. Sírt a leány, szaladt a mostohájához, és elbeszélte a bajt. Az asszony pedig összeszidta, s volt oly irgalmatlan, hogy így szóljon: „Ha beléejtetted az orsót, hozd is föl!” Visszament a leány a kúthoz, és nem tudta, mitévő legyen; szívszorongató félelmében végül beugrott a kútba, hogy felhozza az orsót. Elveszítette az eszméletét, s amikor magához tért és körülnézett, egy szép réten találta magát, ahol sütött a nap, és virult sok ezer virág. Elindult ezen a réten, és egy kemencéhez ért, és az tele volt kenyérrel, a kenyér pedig mind azt kiabálta: „Ah, vegyél ki, vegyél ki, vagy megégek! Már rég kisültem!” Odalépett a leány, s a kenyereslapáttal sorjában kivette őket. Aztán továbbment, mígnem egy fához ért, amely roskadozott az almáktól, és így kiáltott: „Ah, rázzál meg, rázzál meg, mi almák már mind érettek vagyunk!” Ő pedig megrázta a fát, hogy csak úgy záporoztak az almák, és rázta, míg egy is volt a fán, majd egy halomba rakta őket, és továbbment. Végül egy kis házhoz ért, abból egy öregasszony tekintett ki, s mivel hatalmas fogai voltak, a leány megijedt, és futásnak eredt. Ám az öregasszony utánakiáltott: „Miért félsz, édes gyermekem? Maradj nálam, s ha tisztességgel végzel minden munkát a házban, jó sorod lesz. Csak arra kell vigyáznod, hogy jól megvesd az ágyamat, szorgosan fölrázd, hogy röpködjenek a tollak, olyankor havazik a világban;[[1]](#footnote-1) én vagyok a Holle asszony.” S hogy az öregasszony ilyen szépen szólt hozzá, a leányka nekibátorodott, igent mondott, és beállt Holle asszonyhoz szolgálni. El is végzett mindent az öregasszony kedve szerint, s mindig derekasan fölrázta az ágyat, hogy csak úgy kavarogtak a tollak, akár a hópelyhek; másfelől jó sora volt nála, egy rossz szót sem hallott, s mindennap jóllakhatott főtt étellel, sült étellel. Egy ideje Holle asszonynál élt már, amikor elbúsult, és eleinte maga sem tudta, mi baja, végül rájött, hogy honvágya van; s bár itt ezerszer jobb dolga volt, mint otthon, mégis hazakívánkozott. Végül így szólt Holle asszonyhoz:, Jobb otthon a fekete, mint másutt a fehér, s ha megannyira jó dolgom van is itt lent, mégsem maradhatok tovább, föl kell mennem az enyéimhez.” Holle asszony így felelt: „Tetszik nekem, hogy hazakívánkozol; s amiért ily híven szolgáltál, magam viszlek föl.” Kézen fogta őt, és egy nagy kapu elé vezette. A kapu kinyílt, s ahogy a leány éppen előtte állt, hatalmas aranyeső hullott, és az összes arany a leányon ragadt úgy, hogy tetőtől talpig reá rakódott. „Ez jár neked a szorgalmadért” – szólt Holle asszony, és visszaadta neki az orsót, amely annak idején beleesett a kútba. Majd a kapu bezárult a leány mögött, s ő máris fönt volt a világban, közel a szülői házhoz, és amikor az udvarba lépett, a kakas elkiáltotta magát a kút káváján:

*„Kukurikú, kikirű,*

*arany leányunk hazakerű'!”*

Ő meg bement az anyjához, és mert olyan szépen, arannyal borítva tért haza, anyja is, nővére is szépen fogadta.

A leány elmesélte mindazt, ami történt vele, az asszony pedig, hallván, hogyan jutott e nagy gazdagsághoz, ugyanezt a szerencsét szánta másik, csúf és lusta leányának is. Annak is oda kellett ülnie a kúthoz, és fonnia kellett; s hogy orsója véres legyen, belészúrt az ujjába, s belémarkolt egy rózsabokorba. Majd az orsót a kútba dobta, s ő maga utánaugrott. Akárcsak a másik leány, ő is a szépséges réten találta magát, és ugyanazon az ösvényen indult el. Amikor a kemencéhez érkezett, megint elkiáltotta magát a kenyér: „Ah, vegyél ki, vegyél ki, vagy megégek! Már régen kisültem!” Ám a lusta leány így válaszolt: „Bolond lennék összepiszkolni magamat!”, azzal továbbment. Csakhamar odaért az almafához, az így kiáltott: „Ah, rázzál meg, rázzál meg, mi almák már mind érettek vagyunk!” Ám ő így válaszolt: „Hogyisne, hogy valamelyikőtök a fejemre essék!”, azzal a fát is odahagyta. Holle asszony házához érve kicsit sem félt, mert előre tudta, hogy nagy fogai vannak; tüstént el is szegődött hozzá. Első nap erőt vett magán, szorgos volt, és mindent megtett, amit Holle asszony kért, mert a sok aranyra gondolt, amit remélt munkája fejében, de már másnap lustálkodni kezdett, s harmadnap addig ment a lustálkodásban, hogy föl sem akart kelni. Holle asszony ágyát sem vetette meg, ahogyan kellett volna, föl sem rázta, hogy szálljon a toll. Holle asszony ezt csakhamar elunta, s fölmondott neki. Örült a rest leány, mert azt hitte, most jön az aranyeső; Holle asszony oda is vezette őt a kapuhoz, de amikor a leány ott állt alatta, arany helyett nagy kondér szurok zúdult reá. „Íme, szolgálatod jutalma” – mondta Holle asszony, és bezárta mögötte a kaput. Hazament a rest leány tetőtől talpig szurokkal borítva, s hogy a kakas meglátta őt a kút kávájáról, így rikoltott:

*„Kukurikú, kikirű,*

*szurtos leányunk hazakerű'!”*

A szurok pedig rajta ragadt, és élete fogytáig sem jött le róla.

**Legendamesék**

**MIÓTA VANNAK TEKNŐSBÉKÁK?**

Krisztus urunk jártában-keltében befordult egy fösvény asszonyhoz, kenyeret kért tőle. – Adnék biz én jó szívvel – mondta az asszony –, de most egy falás sincs már a házamban. Jöjjön holnap, akkor sütök!

Másnap félre is tett egy szikra vakarék tésztát, azt szánta Krisztus urunknak, de amikor megsültek a kenyerek, a kis vakarék lett a legnagyobb, akkora, mint egy talyigakerék, a többi kenyér még a szolgája sem lehetett volna. – No, hiszen – gondolta magában az asszony -, nem ettem meszet, hogy a legszebb kenyeret adjam egy utolsó koldusnak.

Mikor már messzitől látta közeledni Krisztus urunkat, hirtelenjében bebújt a dagasztóteknő alá, a lányának pedig meghagyta: - Édes lányom, ha betér az udvarunkba a vándor, mondd meg neki, hogy nem vagyok itthon, ne is várjon rám!

Úgy is tett a lány, ahogy az anyja meghagyta. –Jaj, bácsikám, nincs itthon édesanyám, azt sem tudom, mikor jön haza! – Ejnye, lányom, tudom én jól, hol van a te anyád: ott gubbaszt a dagasztóteknő alatt. Gonoszságáért hordja a hátán a teknőt, amíg él!

A fösvény asszony abban a pillanatban teknősbékává változott.

Azóta vannak teknősbékák a földön.

**A SZEGÉNY EMBER HÍDJA**

Mikor Krisztus urunk a földön járt Szent Péterrel, sokszor átjárt egy folyón, amelyen nem volt se híd, se palló. Látta ezt egy szegény ember, aki a folyóhoz közel lakott, s azt mondta a fiának:

- Fiam, csináljunk hidat a folyóra, hogy ne kelljen azoknak a szegény vándoroknak mindig a vízben járni.

Mert a szegény ember szegény vándoroknak nézte Krisztust és Szent Pétert. Csakugyan csináltak is egy keskeny hidat a folyóra. Olyat, amilyet tudtak, de az éppen jó volt, s mikor Krisztus urunk megint arra jött, s meglátta a hidat, erősen megörült neki. Mondja Szent Péternek:

- Mit gondolsz, Péter, mit érdemel az a szegény ember, aki ezt a hidat csinálta?

- Az bizony, uram, megérdemelne egy olyan pipát, mely mindig ég; egy olyan zacskót, amelyből a dohány soha ki nem fogy; s egy olyan kulacsot, melyből sohasem fogy ki a bor.

Krisztus urunk mindjárt meg is adta a pipát is, a zacskót is, a kulacsot is.

 Azzal elmentek tovább, de egy hét múlva, kettő múlva, megint a hídra kerültek, s Krisztus urunknak olyan jólesett, hogy hídon mehet keresztül, hogy ismét kérdezte Pétert:

 - Mit gondolsz, Péter, mit érdemelne még ez a szegény ember?

 - Megérdemelne az, uram, egy olyan kenyeret, mely soha el nem fogy; egy olyan bicskát, amely soha el nem törik, s egy olyan kaszakövet, amelytől egy huzintásra a kasza megélesedik.

 Krisztus urunk ezeket is megadta a szegény embernek. Aztán ismét továbbmentek, jártak-keltek a világon mindenfelé. Útközben Krisztus urunk sok jó embert megjutalmazott, sok rossz embert megbüntetett, de úgy egy esztendő múlva harmadszor is visszakerült a hídra. A víz éppen nagyon megáradott volt, s Krisztus urunk most különösen megörült a hídnak.

Mondta Péternek:

- Mit gondolsz, Péter, mit érdemelne még ez a szegény ember?

Mondotta Péter:

- Megérdemelne ez, uram, egy olyan szántóföldet, amely télen-nyáron terem; egy olyan gyümölcsfát, melynek minden időszakban van gyümölcse; s egy olyan kemencét, amelyben mindig lehessen kenyeret sütni.

 - Jól van, Péter - mondotta Krisztus urunk -, én ezeket is megadom, mert az a szegény ember igazán megérdemli.

Meg is adta mindjárt. A szegény emberből olyan gazdag ember lett, hogy mikor a fia megházasodott, tizenkét banda húzta, s hét nap s hét éjjel állott a lakodalom.

**SZENT PÉTER ÉS A MÉHEK**

Egyszer, mikor Jézus Szent Péterrel a Földön utazott, azt mondja Péter: - Hej be szeretnék Isten lenni, majd másként kormányoznám én ezt a világot! Mondotta Jézus szelíden: - Bolondot beszélsz, Péter, bízd csak az Istenre a világot, egyedül ő tudja azt elkormányozni. - De így, de úgy - mondja Péter -, majd megmutatnám én, csak egy napig lehetnék Isten. - Hát jól van - mondotta Jézus -, teljék kedved, légy egy napig Isten. Még jóformán ki sem mondotta ezt Jézus, aranyos karosszék szállott le az égből. - Ülj bele, Péter, s kormányozd a világot! Beleül Péter az aranyos székbe, s hát abban a pillanatban jön egy szegény asszony, hajtja a borjas tehenét a legelőre. A tehén a borjúval elkezdett legelészni, a szegény asszony pedig megfordult, s ment hazafelé. Rászól Péter az asszonyra: - Hé, asszony, hát te nem maradsz itt? Ki őrzi a tehenedet? - Majd őrzi a jó Isten - felelte az asszony -, van otthon elég gyermekem, akit őrizzek. Azzal az asszony elmegy, a tehén a borjával ott marad a legelőn. Mondja Jézus: - Péter, te vagy az Isten, tenéked kell őrizned a tehenet s a borját - s ahogy Jézus ezt mondta, egy karikás ostor csavarodott Szent Péter nyaka körül. Rekkenő meleg volt, csípték a legyek a borjat, egyszerre csak, uccu neki, fölcsapja a farkát, szalad árkon-bokron keresztül, s utána a tehén, de Szent Péter is kiugrik az aranyos székből, szalad a tehén után, nagyot rittyent a karikás ostorával, s kiabál: - Hó, hahó, megállj, hó! De bizony sem a tehén, sem a borjú meg nem állott. Csurgott a verejték Szent Péterről, s jó este lett, mire visszaterelte a tehenet a borjával. - Látod, látod, Péter - mondotta Jézus -, az egész világot akartad kormányozni, s még egy tehenet sem tudtál megőrizni... Telt-múlt az idő. Szent Péter, úgy látszik, elfelejtette ezt az esetet, s megint mondja Jézus Krisztusnak: - Haj, de szeretnék Isten lenni! - Ugyan, miért, Péter? - S te még kérded azt, Uram! Segítenék az özvegyeken, az árvákon, a jókat megjutalmaznám, a gonoszokat megbüntetném. Hiszen ha Isten lennék, megmutatnám, hogy nem lenne több rossz ember a világon. Jézus nem szólt semmit, hadd beszéljen Péter. Amint továbbmennek, Jézus egy fának az ágán méhrajt pillant meg. - Eredj, Péter - mondja Jézus -, koppintsd meg azt az ágat, üsd a rajt a kalapodba, hátha hasznát vesszük. Odamegy Péter a fához, megkoppintja az ágat, de a rajnak csak egy része esett a kalapjába, a más része a kezefejére hullott. A méhek egy ideig szépen megmaradtak a Péter keze fején, de egyszerre csak egyik megszúrja a fullánkjával, Péter nagy mérgesen ledobja a kalapját, s a többi méhet is lerázza a keze fejéről. Kérdi Jézus: - Mi lelt, Péter? - Jaj, egy gonosz méh megszúrta a kezemet, úgy fáj! - mondotta Péter. - Hát azért nem kellett volna ledobni az egészet, büntesd meg azt, amelyik megszúrt. - Hiszen ha én tudnám, melyik szúrt meg - mondta Péter nagy haraggal. - Látod, Péter, látod - mondotta Jézus -, mégsem lenne jó, ha te Isten volnál: az emberekkel éppen úgy cselekednél, mint ezekkel a méhekkel. Ha egy megbántana, bosszút állanál a többin is. Csak bízd Istenre a világot, Péter. Mondotta Péter szelíden, meghunyászkodva: - Igazad van, Uram, többet nem kívánom, hogy Isten legyek.

**Novellamesék**

**A BOLDOG EMBER INGE**

Egyszer volt, nem is nagyon régen, nem is a világvégén, hanem itt, ebben a mi görbe országunkban, volt egy király, de nem akármilyen király ám, hanem jóságos is, igazságos is. Aztán ez a király egyszer igen megbetegedett. Nagy bánat emésztette. Az lehetett a baja, hogy mindenhonnan csak panaszt hallott: nem elég fehér a kenyér az uraknak, nem elég puha az ágy a katonáknak, nem terem eleget a föld a parasztoknak.

Gondolta, útra kél, elindul, s addig megy, amíg meg nem gyógyul. De a felesége azt mondta neki, hogy addig ő bizony el nem engedi, amíg meg nem hallgatják, mit mond a mindentudó bölcs öregasszony a király bajáról. Azt mondja a király:

– No, jól van, hívjátok elő azt az asszonyt. Hadd hallom, mit mond!

Jött is rögtön az asszony, mert ott lakott a várban, hiszen ő dajkálta, ő nevelte a királyt az öccsével együtt, amíg embernyi ember nem lett belőlük. Mikor meglátta a király az asszonyt, el is mosolyodott. Már ennek is megörültek az udvarbéliek, mert jó ideje nem látták mosolyogni a királyt.

– No, öreganyám, hogyan gyógyulhatnék én meg ebből a nehéz bajból?

A bölcs öregasszony megnézte a király tenyerét. Látta, hogy nem éppen sima, mert a király már a favágást is megpróbálta, csak hogy meggyógyuljon. De nem használt az sem.

 Aztán levetkőztette a dada a királyt derékig, hogy lássa, nem ott van-e a baj? De ott se talált semmit, hacsak azt a két nagy kék foltot nem, amit akkor szerzett, amikor egy szegény embernek segített zsákot vinni a malomba és ráesett a gerenda.

 Hát addig faggatta a király a dadát, amíg az el nem árulta, mit gondol felőle:

 – Felséges királyom, én már csak megmondom: addig ki nem gyógyul felséged e nehéz nagy bajból, amíg egy boldog ember ingét magára nem veszi.

 Megörültek az udvari emberek: ez aztán nem nagy dolog. A király úgyis szeret az országában járni-kelni, biztosan hamar talál majd egy boldog embert.

 Másnap el is indult a király. Legelőször végigjárta az udvarbélieket, és kérdezgette tőlük, van-e köztük olyan, aki boldog.

 Egyik azt mondta: kevés a fizetés. A másik: nehéz a megélhetés. Boldog azonban egy se volt.

Ment tovább a király. Betért a városban több helyre is, ment a katonákhoz, ment a papokhoz. A katonáknak kevés volt az abrak, amit a királyi magtárból osztottak, pedig még az udvaron is azon jártak a lovak. A papoknak meg nagyobb harangra kellett volna a király pénze, pedig minden sarkon csak úgy zúgtak a harangok.

 – Na hát, itt sincsen boldog ember – gondolta a király. – Majd talán a falusiak között.

 De ott se járt jobban. Ahová csak betért szegényes ruhába öltözött vándorként, mindenütt panaszkodtak, hogy sok az adó, kevés a termés, pusztul a jószág, és így tovább.

 Egy este, mikor már nagyon elfáradt, betért egy takaros kis faluba.

 – Na, itt biztosan meglelem, amit keresek – gondolta magában. Szállást kért az egyik házban, adtak is neki. Jót aludt és másnap újra kezdte a kérdezősködést, hol találhatna egy boldog embert, akitől elkérhetné az ingét.

 A bíró azt panaszolta, hogy nagy a sár: ha jól megrakják a vásáros szekereket, hat ökör se bírja elhúzni őket, mégsem csináltat utat a király. A pap meg jószerével szóba sem állt vele, úgy el volt foglalva. Éppen összeírják a falu népét – mondta –, mert így kívánja a király.

 Meglátott akkor a király a pap udvarán egy szegény favágó embert. Olyan vidáman hasogatta a fát, hogy öröm volt nézni.

 Éppen akkor hozta neki a felesége az ebédet. Letette az ember a fejszét, s jókedvűen megette a ciberelevest. Pár kanállal még hagyott a csuporban, hogy az asszony is egyen belőle, hiszen biztosan elfáradt, amíg ideért. Amikor pedig a két ember jóllakott, elkezdtek beszélgetni, de olyan boldogsággal, hogy csak úgy repesett a király szíve. Na hát, mégiscsak meg fogok gyógyulni – gondolta –, mert itt az én emberem.

Oda is ment hozzájuk, szóba elegyedtek.

 – Látom, van munkád is, meg jó feleséged, a mindennapra valótok is biztosan megvan. Boldogok vagytok, ugye?

 – Hát bizony mi, hála a jó Istennek, boldogok vagyunk, cimbora. Van munkám, kenyerem, néha még egy kis hús is jut. Ennél többet, jobbat én nem is kívánok.

 Megörült a király! El is kezdte mondani rögtön.

 – Hallod-e, te szegény ember, ha már ennyire boldog vagy, add nekem az ingedet, hogy elvigyem a királynak, merthogy az nagy beteg, aztán csak akkor gyógyul meg, ha egy boldog ember ingét magára veszi. Ne sajnáld ideadni, mert jól megfizetik neked azt az inget, ne félj.

 Hej, megvakarta a fejét a szegény favágó. Fel is állott nagy búsan a helyéről, s úgy mondta szomorúan:

 – Ó, te szegény jó cimbora! Sajnálom én a királyt tiszta szívemből, de nekem nincs ingem.

 Avval kigombolta a csupafolt kabátját, s megmutatta a pucér mellét. Hát a király majd hanyatt esett, hogy egy szegény favágó akkor is lehet boldog, amikor inge sincsen.

 Így aztán nagy bánatosan hazaindult. El is határozta, hogy beszélhetnek az urak, ő ezután is az ilyen ágrólszakadt szegény embereket szereti majd a legjobban, és segít is rajtuk, ahol csak tud. Hadd legyen annyi pénzük, hogy ing fedhesse a testüket. Mert az mégiscsak szégyen, hogy egy beteg király ne találjon inget egy ilyen jóravaló emberen.

**A FEHÉR SÓLYOM**

Élt egyszer a régmúlt időkben egy Száribaj nevű kán. Összehívatta egyszer a népét, és azt mondta:

– Immár negyven éve vagyok a kánotok. Az alatt az idő alatt sokat láttam, sokat hallottam. Eljött az időm, meg kell halnom, csakhogy nincs utódom, akire a kánságot hagynám. Válasszatok magatoknak új kánt!

Azt mondták az emberek Száribajnak:

– Jelöld ki te magad, ki legyen a kánunk!

– Nem – szólt Száribaj –, az élők hamarosan megfeledkeznek a holtak szaváról. Ha meghalok, meghalnak velem a szavaim is.

De az emberek újból kérték:

– Tisztelünk téged és a szavaidat is. Mondd meg nekünk, hogyan válasszunk magunknak új kánt, és mi megfogadjuk a tanácsodat!

Száribaj engedett a kérésnek:

– Van egy hűséges barátom, a fehér sólyom. Ha meghalok, három napon át mozdulatlan marad a fehér sólyom, nem fog sem enni, sem inni. Negyednapjára menjetek csak hozzá, tartsátok jól étellel, itallal, és bocsássátok szabadjára. De figyeljétek jól, merre fog körözni. Az legyen az új kán, akinek aztán a fejére száll!

Kis idő múltán Száribaj kán meghalt. Hűséges barátja, a fehér sólyom három napon át nem mozdult, nem evett, nem ivott. Negyednapjára aztán megetették, megitatták, és szabadjára engedték. Felszállt a fehér sólyom a magasba, körözött egyet az összegyűlt tömeg fölött, aztán egy fiatal pásztor, Bolotbek fejére szállt. A tömeg felmorajlott. Egyesek azt kiabálták:

– Bolotbek túl fiatal!

– Csak nem válaszutunk kánnak egy közönséges pásztor! – mondták mások.

Ekkor a tömegből kiváltak az öregek:

– Száribajnak megfogadtuk, hogy azt választjuk kánunkká, akinek a sólyom a fejére száll. A pásztor fejére szállt, legyen hát ő a kánunk!

Így lett az új kán Bolotbek.

Bölcs és igazságos uralkodóvá vált. Nem feledkezett meg a szegényekről, juttatott nekik jószágot és ruházatot is a káni kamrákból.

Az emberek hamarosan észrevették, hogy valahányszor kilép Bolotbek a káni kamrából, mindig szomorúság ül az arcán. Meg is kérdezték, mi ennek az oka, s a fiatal kán így válaszolt:

– A kamrában lóg az én régi, szakadt kabátom, s mindig eszembe juttatja, mennyi szegény ember van országunkban. Ezért nehéz a szívem.

Ettől kezdve az alattvalói még jobban szerették a kánjukat.

Sok éven át uralkodott már Bolotbek kán, de még nem választott magának feleséget.

Alattvalóit ez nagyon elszomorította. Egyszer meglátogatták őt a bölcsek, hogy rábeszéljék a nősülésre.

– Emlékezz csak vissza Száribajra – mondták neki. – Utód nélkül halt meg. Azt akarod, hogy veled is ez történjen?

Sokáig beszéltek neki, végre ráállt:

– Nem bánom. Hívjátok össze az összes előkelő származású leányt egész kánságunkból. Három találós kérdést teszek fel nekik, s aki közülük azokat megfejti, azt feleségül veszem!

Összegyűlt Bolotbek palotájában az ország valamennyi előkelő származású hölgye. Bolotbek kán kiment hozzájuk és három találós kérdést adott fel nekik:

Milyen messze van kelet nyugattól?

Milyen messze van az ég a földtől?

Milyen messze van az igazság a hazugságtól?

Három napot adott a talányok megfejtésére, és megparancsolta nekik, hogy minden reggel és minden este jöjjenek a palotába, és adjanak számot, hogyan haladnak a megfejtéssel.

Eltelt már két nap is, de még egyik lány sem fejtette meg a találós kérdéseket. Amikor harmadnap ismét a palotába indultak, megláttak egy Daanisnam nevű szegény leányt, amint éppen rőzsét szedett.

– Testvérkéim – szólította meg őket Daanisnam –, már három napja a palotába jártok. Nem mondanátok meg nekem, miért?

– Mi közöd hozzá? – vetették oda neki az előkelő leányok. – Te csak szedd a rőzsédet, mással ne törődj!

De akadt közöttük egy jó szívű leány, az mindent elmondott neki, még a kán találós kérdését is megismételte. Erre Daanisnam kérlelni kezdi őket, hogy vigyék magukkal a palotába. Először hallani sem akartak róla, kigúnyolták szegényes öltözetéért, de később mégiscsak engedtek a kérésnek. Megérkeznek a palotába és Bolotbek kán kérdi tőlük:

– Nos, ki találta ki közületek a megfejtést?

Egyikük sem jelentkezett. Ekkor előlép Daanisnam:

– Én kitaláltam, kán. A kelet nincs nagyon messzire nyugattól, csak egy nap járásnyira. Keleten kezdi reggel a nap az útját, és estére nyugaton végzi. Az ég sincs nagyon messze a földtől. Ha felemeljük a tekintetünket, látjuk az eget, ha lenézünk, a földet látjuk. De a harmadik kérdés sem nehéz. Az igazság a hazugságtól csak négy ujjnyi távolságra van. Ekkora a távolság a szemtől a fülig, mert míg a fül gyakran hazugságot hall, a szem mindig látja az igazságot!

– Helyes! – kiáltott fel a kán. – Egyedül te tudtad megfejteni a rejtvényt, te vagy hát országunk legbölcsebb leánya, te leszel a feleségem!

És Bolotbek esküvőre hívta meg népét.

Így lett a szegény lány a kán felesége. Egyetértésben, boldogságban éltek együtt, közben nem feledkeztek meg a szegényekről, becsülettel gondoskodtak róluk. Daanisnam hasznos tanácsokkal segített a kánnak. Nem hiába hívták Daanisnamnak, ami bölcset jelent. A kán mindig nagy figyelemmel hallgatta meg feleségét, akinek viszont fogadalmat kellett tennie, hogy senki másnak tanácsot nem ad.

Történt egyszer, hogy egy ifjú dalia vétséget követett el a kán ellen, amiért halál várt rá. Elment az ifjú a kán feleségéhez, hogy tanácsot kérjen tőle, miként szabadulhat a büntetés alól.

A kán felesége megsajnálta az ifjú daliát. Elhatározta, hogy megszegi fogadalmát, amit férjének adott, és az ifjút ellátta jó tanáccsal, hogyan beszéljen a kánnal.

– De aztán jól vigyázz, el ne áruld, hogy a tanácsot én adtam! – mondta neki.

Csakhogy Bolotbek kán azonnal rájött, hogy az okos válaszokat nem az ifjú találta ki.

– Mondd meg, ki adott neked tanácsot! Has eltitkolod, a halál fia vagy! – faggatta.

A megrémült ifjú beismerte, hogy a kán feleségénél járt tanácsért.

Haragra lobbant a kán. Mondja a feleségének:

– Nem tartottad be szavadat, s ez azt jelenti, hogy hűtlen asszony vagy. Idáig jól éltünk együtt, de most el kell hagynod a palotámat és a városomat is, el kell tőlem távoznod! Megengedem, hogy ami a legkedvesebb a számodra, azt magaddal vidd!

– Ha így döntöttél, mit tehetek? – mondja Daanisnam. – De teljesítsd a kívánságomat, és utoljára vacsorázz meg velem!

Bolotbek beleegyezett.

A kánné finom eledellel, itallal vendégelte férjét. Az italtól hamarosan elaludt. Daanisnam befogatta legjobb lovait, az alvó kánt kocsiba tette, és elindult vele a városból.

Rövidesen egy másik kánságba értek. Bolotbek kán felébredt, körülnézett és látja, hogy egy egészen idegen városban van, mellette Daanisnam, a felesége.

Ijedten kérdezi feleségétől:

– Mit akarsz tenni velem?

– Uram – felelte Daanisnam. – Azt mondtad, hagyjam el palotádat és városodat, de magammal hozhatom, ami számomra a legkedvesebb. Így is tettem. Elhagytam palotádat meg a várost, de téged magammal hoztalak, mert széles e világon te vagy számomra a legkedvesebb.

Bolotbek kán megértette, hogy igazságtalanul járt el, és elszégyellte magát bölcs felesége előtt. Visszament hát vele palotájukba, és ott továbbra is olyan egyetértésben és boldogságban éltek, mint azelőtt.

**Ördögmese**

**MESE A DOHÁNYRÓL**

Egyszer egy szegény ember kint üldögélt a kapuban. Amint ott gondolkozik, arra megy az ördög, odaad neki egy dohánymagot. Azt mondja:

- Ezt a magot vesd el, szegény ember! Majd ha kikél, idejövök, megkérdezem a nevét, s ha addig ki nem találod, vége az életednek.

Nem tudta a szegény ember, mit csináljon: elvesse-e, ne-e a magot. Ha elveti, az is baj - ha nem veti, az is baj. Így is, úgy is elpusztítja az ördög.

Hát mégis csak elvetette a magot. Ki is kelt a földből egy szép növevény, de a nevét nem tudta kitalálni, mert soha olyat nem látott. Mások sem tudták megmondani, mert az volt a világon az első dohány.

Jön az ördög, s kérdi a szegény embert:

- No, szegény ember, tudod-e a nevét ennek a növénynek?

- Nem tudom, lelkem, ördögöm. Kegyelmezz árva fejemnek, majd később kitalálom.

- Jól van - mondja az ördög -, most az egyszer megkegyelmezek az életednek, de ha másodszor eljövök, megmondd a nevét, mert különben nincs több kegyelem.

Elmegy az ördög, s a szegény ember nem találta helyét nagy bánatában, olyan szomorú volt, mint a háromnapos esős idő.

- Hát kend ugyan miért búsul? - kérdi a felesége.

- Ó, hagyd el, feleség, ne is kérdezd, úgy sem tudsz segíteni az én bajomon.

- Hátha mégis segíthetek - mondja az asszony.

Addig s addig faggatta az urát, amíg el nem mondta a baját.

- No, lássa-e kend - mondta az asszony -, ezért ugyan kár búsulni, majd segítek én kenden! Hordjon csak jó csomó sarat az udvarra, a többit bízza reám.

A szegény ember jó nagy sarat csinált az udvaron, az asszony meg belefeküdt, jól meghengergőzött benne, hogy csupa sár volt tetőtől talpig. Mikor bement a szobába, kihasította a dunnát, belebújt, ami toll volt benne, az mind ráragadott. Mikor kibújt a dunnából, olyan volt, mint egy szörnyeteg.

Kimegy az asszony a szobából, hát éppen akkor fordul be az ajtón az ördög. Az asszonynak sem kellett több, szalad egyenesen a dohánypalántának. Látja ezt az ördög, megijed, hogy ez a szörnyeteg még eltapossa a dohánypalántát, odakiált a szegény embernek:

- Hé, atyafi, hé! Hajtsd el onnét azt a szörnyeteget, mert mindjárt eltapossa a dohánypalántát!

De bezzeg megörült a szegény ember, mert már tudta a nevét annak a növevénynek.

Az ördög erősen elszégyellette magát, s elkullogott. Most már ismeri mindenki a dohányt: szegény ember - gazdag ember. Elterjedt az egész világon, nemhiába, kapták az ördögtől az első magot.

**Falucsúfoló mese**

**A RÁTÓTI CSIKÓTOJÁS**

Hol volt, hol nem volt az országban egy Rátót nevű község. Ebben a Rátótban a csősz egyszer a mezőn egy hatalmas úritököt talált.

– Tyű, fékomadta–teremtette – csodálkozott –, nahát ez már megint mi? – Mert hosszú főznivaló tököt már látott, de ilyen sütnivalót még soha.

Fölvette, megtapogatta, megszagolta. De a maga fejétől csak nem tudta kitalálni, hogy mi. Bevitte hát a faluházára. Ott éppen együtt volt a kupaktanács. A csősz letette a tököt az asztalra. A derék elöljárók is mind elszörnyülködtek. Csak nézték, hol a tököt, hol egymást.

Azt mondja a legöregebb, a legokosabb:

– Sok időt megértem, de ilyen isten–teremtményét világéletemben nem láttam még. Mi lehet ez?

Azt mondja rá az időben utána következő:

– Én is sok mindenen keresztülmentem, de ilyent még én se ettem életemben.

S fordul kérdő tekintettel a korban alatta állóhoz.

Az azt mondja:

– Ami azt illeti, én se vagyok már mai gyerek, de azt én se tudom hogy ez mi a csoda lehet. De azért bíró a bíró, hogy ő mindent tudjon.

Itt aztán a bíró is beleszólt:

– Hát, atyafiak, ez – ahogy a formája mutatja – csakis tojás lehet.

Erre aztán a többi feje is egyszeriben megvilágosult.

– Persze hogy tojás! Mert mi más is lehetne, ha nem tojás?!

A csősz most már arra is emlékezett, hogy még egészen meleg volt, mikor a földről felvette.

A bíró nem hiába hitte magát okos embernek, mert most még azt is tudni akarta, hogy a tojás micsoda tojás.

– Egy gyíksárkányé! – mondta a legöregebb elöljáró.

– Lúdvércé!

De a bíró a csőszre hallgatott. Az pedig olyanképpen beszélt, hogy akkoriban, mikor a tojásra ráakadt, valami idegen négylábú nagy állat csatangolt a határban. Futott, sörénye volt, hosszú szőrű farka!

Annak a Rátótnak a környékén még ritka volt a ló. A parasztok tehénnel szántottak s fuvaroztak. Még a lakodalomba is tehén vonta szekéren mentek.

De a bíró látott már lovat is, csikót is. Felkiáltott hát:

– Csikó! Csikó tojta!

Most már az öregek is fújták:

– Úgy van Ezt a csikó tojta. Mert mi más tojhatott volna nekünk ekkorát?

Ebben mindnyájan megegyeztek.

– Eddig szerencsésen eljutottunk – szólott a bíró –, még csak azt mondjátok meg, atyafiak, most mitévők legyünk?

– Kiköltetjük!

– Ki ám, de mivel? Nekünk nincsenek lovaink.

Mindenki törte a fejét. De hát csak a bírónak támadt jó gondolata.

– Tudják mit, atyafiak? Amondó vagyok, hogy ezt a drága szép tojást költsük ki magunk.

Ebben aztán megint megegyeztek.

Jó példának először a bíró ülte meg a tojást. Aztán sorra a többiek, amint kor szerint következtek. Ki–ki egy napig. Éppúgy, ahogy a kotlós tyúk a tojásokat.

Talán még ma is ülne valaki a tökön, ha a szomszéd faluban rebesgetni nem kezdték volna, hogy a rátóti kupaktanácsra rázápult a csikótojás! Merthogy csak nem kel ki! Erre aztán az elöljárók zúgolódni kezdtek, hogy ők bizony nem ülik tovább senki lova tojását.

A bíró nagyon elszomorodott. Szentül meg volt győződve, hogy a kiscsikó már mozog is a tojásban. Megrázta, megszagolta. Megszagoltatta az elöljárókkal is. De azok most már hitetlenek voltak. Az ő orruk szerint a tojásnak már szaga volt Záp!

Végtére is megállapodtak abban, hogy a záptojást kiviszik a határba egy hegyre, mert onnan épp a felé a falu felé gurítják, amelyik a rátóti tanács lebecsmérlésében leghangosabb volt.

Ennek a csodájára aztán egész Rátót kivonult. Mindenki látni akarta, hogy kapja meg a magáét az a rossz nyelvű falu. Előhozták a tojást. Bizony szaglott már messziről is. Mikor az orrukat már valamennyien befogták, a bíró levette a talicskáról, s gurítani kezdte a csikótojást. A tojás gurult, gurult, s a domb alján belegurult egy galagonyabokorba. Ott valami kőbe ütközött, s rapityára törött szét. A bokorból pedig ugyanakkor kiugrott egy piciny nyúl, erre aztán egész Rátót adta a hangot, ahogy kinek–kinek torkán kifért:

– A pici csikó! Ni, né! Fut a pici csikó! Utána, emberek!

A sok nép a nyúl után eredt. A dombon csak a bíró maradt. Látva, hogy hasztalan a rohanás, mert a rohanó kis jószágot senki sem éri utol, szomorúan így sóhajtott magában:

– Nem megmondtam; hogy a csikó már mozog? Miért is nem ültük türelemmel még egy-két nap azt az istenadta csikótojást?

**Tréfás mese**

**A BUGYUTA EMBER**

Vót egy bugyuta ember. De ha ez a bugyuta ember nem lett vóna, most én se tudnék mesélnyi róla. Mer ez olyan ember vót, hogy amit mondtak neki, mindent elhitt, amit rábíztak, mindent elfelejtett.
Egy napon megházasodott. Éltek nagy boldogságba. Boldogságjok, ó, tán még most is tartana, ha a búzájok el nem fogyott vóna. Azt mondja neki az asszony:
- Menjék kend a vásárba, vegyék egy véka búzát!
- Jól van, hát megyek.
Megy a bugyuta ember, a falujok végin meg összetanákozik két ismerősivel. Beszégettek errő-arró, hát elfelejtette, hova is, mijé is kellett vóna neki mennyi. Visszafordult, hazament.
Azt mondja a feleségi:
- Hozta-e a véka búzát?
- Hát búzáér kűdté?
- Azér bizony, falu esze. Rögtön menjen, hozza azt a véka búzát, mer különben a laskanyútót megtáncoltatom a hátán! .
- Jól van, megyek már, megyek.
Szegény úgy megijedt a nyútófátó, hogy lépésrő lépésre mindég ezt mondogatta:
- Egy véka búza, egy véka búza.
Hogy el ne felejtse.
Az útja meg a szántófődeken vezetett keresztű. Ott meg a sok parasztember szántott, vetette a fődbe a kenyérnek valót. Õ meg ahogy ott megyen köztek a keskeny úton, csak mondogatja:
- Egy véka búza, egy véka búza!
Azt mondja az egyik paraszt:
- Hallgasd má, szomszéd, hogy dicsekegyik az egy véka búzájával, mikor én hat vékát is elvettem.
Azt mondja a másik paraszt:
- Nem tanították meg ezt köszönnyi?
A harmagyik meg leugrott az útra, adott neki két nagy poforit balró is meg jobbró is.
- Nem tudja kend, hogy a kenyérnek valót vetjük a fődbe? Nem tudja, ilyenkor mit kell mondanyi?
- Jaj - tapogatja az arcát - , hogy kellett vóna mondanyi?
- Hogy? Hogy az Isten áldja meg a munkájokot meg magokot is!
- Jó van, jó, máskor úgy mondom.
Akkor meg lépésrő lépésre azt mondogatta:
- Hogy az Isten áldja meg a munkájokot meg magokot is!
Ahogy megy egy fordulót, két nagy marcona fiatalember ütyi-vágja egymást, ahol éri. Odamegy a bugyuta ember.
- Az Isten áldja meg a munkájokot meg magokot is!

Azt mondja az egyik:
- Hallgasd a csutkafejűt, mit mond! Adjunk hát neki is az áldásbó!
- Adjunk!
Nekiestek a bugyuta embernek.
- Ne bántsonak má, nem vétettem!
- Nem? Hogy mondhat olyat, hogy az Isten áldja meg a munkánkot?
- Hát hogy kellett vóna mondanom?
- Hogy a jó Isten mőné előbb válassza szét magokot!
Hát az esküvőrő gyön a nagy hosszú menet, elő a menyasszony, vőlegény, utána a násznépek. Odamegyen.
- Hogy a jó Isten mielőbb válassza szét magokot!
Azt mondja az egyik násznagy:
- Hallgasd az ünneprontót, a senkiházit! Most esküdtek örök hűséget, ő meg, hogy az Isten válassza szét őköt. Kenjük meg a fokos nyelivel!
A fokos nyelivel jó elverték. Rítt a szegény bugyuta ember.
- Mit kellett vóna mondanom?
- A botjára csapnyi a kalapját, azt kiáltanyi, hogy ijujuju jujujú, ijujuju jujujú! Még bort is kapott vóna, ha ezt kiáltja.
- Jó van, jó, máskor úgy mondom.
Alig megy pár lépést, egy mészáros hajt vagy tíz disznót a vásárbó, hát csak meglátja a bugyuta ember. A botjára teszi a kalapját, a disznók közé ugrik:
- Ijujuju jujujú! Ijujuju jujujú! - ott huringá.
A disznók ahanyan vótak, annyi felé szaladtak. A mészáros meg a furkósbotjával úgy elverte a bugyuta ember fejit, hátát, derekát, hogy biz az egy darabig nem tudott tovább mennyi.
Mivel má régen elfelejtette, hova kűdték, visszafordult. Otthon azzal fogadta a feleségi:
- Hozta-e a véka búzát?
- Hát búzáér kűdté?
- Azér bizony falu esze.
Mindennek lehordta.
- Jó van, elmenek.
- Dehogy megy, dehogy. Nem bízok én ilyen együgyűre semmit. Majd elmenek én, de osztán jó lássa el az asszonyi teendőket itthon, mer különben jaj magának!
- Mit kell csinálnom?
- Ott van az a kis liszt, megszitálja. Ott van a nagy cserépfazékba a tejföl, azt megköpüji, a bornyút megszoptatja, a tehenet mellegeltetyi.
- Jó van, jó.
Ahogy a feleségi elment, hozzáfogott szitálnyi a lisztet. Azt gondolta magába:
- Ha rázom magam, a tejfel összemegy, lesz belőle vaj, eccerre kettőt is elvégzek.
Feltette a hátára a tejfeles fazekat, oszt ahogy szitált, az úgy rángatózott.
No, nem is lett vóna baj, de a tehen elbődítette magát az istállóba. Szaladás. Az istálló előtt meg hanyatt vágódott, összetörte a tejfeles fazekat, csupa tejfel lett a háta, fara, mindenyi.
- No, köpülnöm má nem kell.
Megszoptatta a bornyút, de a tehen éhen maradt, hogy végezzen ő eccerre annyit. Ami kötelet tanált a házba, mind összeszedte, összekötözgette. Felmászott a kéménybe. Ott leeresztette a kötel egyik végit, a másikot meg a tehen nyakára kötte. Hogy a pince tetejiben minyő kövér fű van! Õ aggyig megszitálja a lisztet, míg a tehen a fűvet legeji.
De a tehen alatt leszakadt a pince, az embert meg felrántotta a kötél a kéménybe, fel egészen a kürtőbe, hogy beszorult. Jajgatott, de nem hallotta senki.
A szomszédasszony szerencsére ment hozzájok egy begre zsírt kérnyi kőccsön, de se asszony, se ember. Kiabált, hogy hol vannak. Végre meghallotta a kürtőbő az embernek a hangját:
- Itt vagyok; szomszédasszony!
- Hol?
- A kéménybe.
- Tán kéményseprőnek állott be?
- Jaj, jaj, ne törődjék vele! Hamar vigye a nagykést a pincébe, vágja le a tehen nyakáró a kötelet, nehogy megfúljon!
Még idejibe szaladt a szomszédasszony, mer a tehen má a szemit düllesztette. Elvágta a kötelet a nyakáró, a bugyuta ember meg lezuhant a kéménybő. Ott vót az ebédjik a cserépfazékba, mind szétrúgta.
- No, az ebéd is odavan.
Mikor magára maradt, csak bekiáltonak az udvarjokba:
- Cserépfazekat vegyenek, tálat, begrét!
- Megveszem a két hiányzó fazekat, legalább nem veszekegyik érte az asszony.
Kiszólt az ajtón:
- Hogy adja a fazekat?
- Adom én búzáé, szalonnaé, babé, lencseé.
- No, várjon, lencsénk az van!
Megy a telázsiho, keresi. Hát olyan három literes tejesfazék jó félig vót lencsével.
- No, ezér mennyit ad?
- Várjon, majd megnézem, nem dohos-e vagy nedves!
Belenyúl az árus, kavargatja a lencsét, hát látja, hogy aranypénz, ezüstpénz van benne.
- No, mennyit ad érte?
- Mind az egészet odaadom, ami a kocsimon van. Gyöjjön, segítek leraknyi!
Hogy mőné elébb meglóghasson az aranyval, ezüstvel.
- Hő - örült a bugyuta ember - , még ennyi fazekat ezé a két liternyi lencseé.
Összeszedett egy jó marék szöget, felverte körű a konyhába, akasztgatta rá az edényeket. Hát egy kis begrének meg nem jutott hely. Felnéz az ember a fazekakra.
- Halljátok-e, tálacskáim, bögrécskéim, nagyhasú fazekacskáim, ennek a kis társatoknak adjatok má helyet!
Persze azok meg se mozdultak.
- Nem értetek a szép szóbó? Adjatok helyet ennek a kis társatoknak!
De nem mozdultak.
- No jó, hátha nem, nem! Magatokra vessetek!
Hozott egy jókora karót, dirr-durr, mind leverte a falró az edényeket, feltette a kis begrét.
Ott gyönyörködött benne, mikor gyön a feleségi, hozza a véka búzát.
- Mit csinál kend? Honnan ez a sok cserép a fődön?
- Ó, szóra se érdemes, vettem. Oszd nézd no! Ennek a kis begrének, aki ott van a falon, nem adtak helyet, azé vertem szét mérgembe őköt.
- Ó, ó, együgyű, oszt honnan vót magának az a sok pénzi erre a rengeteg edényre?
- Azé a kis lencseé adták.
Az asszony hozzáfog a nagy jajgatásho:
- Jaj, jaj, jaj, ember, mit tett maga? Hisz abba gyugdostam minden kis gyűtött pénzemet, hogy házat építőnk!
Kiszalad az asszony, behoz egy jó vastag husángot, veri az urát, hogy az ordít, mint a fába szorult féreg. A fél falu összeszalad, kérdezősködnek:
- Mi baj van? Mi baj?

Megszólal egy derék ember:
- Üthetyik a bugyutát, anná butább.
Igaz vót e valamikor régen.

Forrás: Nagy Zoltán -Nagy Ilona: Az ikertündérek - Akadémia Kiadó, Budapest, 1990.

**Nagyotmondó mese – Hazugságmese**

**HOGYAN TELT A GYEREKKOROM?**

Amikor megszülettem, s lehettem olyan hathetes, kimentem az utcára egy langyos, nyári eső után. Találkoztam ott egy régi jó komámmal, aki akkor már egy fél literrel huncutabb volt, mint én. Azután sárból gyúrtunk ökröket, szekeret és zsákokat, majd felraktuk őket a szekérre, hogy elmegyünk őrölni a malomba.

Abban az időben még vízimalom őrölte a gabonát, de éppen nem volt otthon. A molnár ott sétált a víz tetején, és megkértük, hogy hívja haza, aki erre addig integetett, kiáltozott, míg végül előállt a malom, mi pedig elkezdhettünk őrölni. Mivel azonban a molnárnak nem volt tömőfája, lekapta a fejemet, és azzal tömte meg a zsákokat. Amikor aztán végeztünk, és hazafelé tartottam, találkoztam egy csapat lánnyal, asszonnyal, akik már messziről nevettek.

– Mit nevetnek? – kérdeztem tőlük.

– Magának nincs feje! – válaszolták.

Akkor vettem csak észre, hogy az ottmaradt a malomban. Visszaszaladtam hát érte, feltettem a nyakamra, és mentem tovább. Ám a lányok, asszonyok megint csak nevettek.

– Hát most mit nevetnek? – kérdeztem újfent.

– Magának hátul van az orra! – válaszolták ezúttal.

Erre csavarintottam egyet a fejemen, hogy rendesen álljon, és mentem tovább hazafelé. Ekkor azonban eszembe jutott, hogy az ostort leszúrtam a malom mellett a víz szélébe. Visszamentem hát azért is. De mire odaértem, az ostornyélből egy nagy fa nőtt, az ostor pedig fent volt a tetejében.

Fölmásztam hát érte, s amikor fölértem, látom ám, hogy egy nagy karvaly üldöz ott egy sereg apró madarat, s mindenáron el akarta kapni őket. Ekkor azonban a madarak mind berepültek az ingem derekába meg a gatyám szárába. De én sem voltam rest, s egy madzaggal gyorsan összekötöttem az ingem és a gatyám, és örültem, hogy most mennyi madarat fogtam. Igen ám, de az a sok madár az ingemben meg a gatyámban elkezdett csiripelni, károgni, vijjogni, mondta a magáét mindegyik a maga nyelvén, aztán egyszer csak felszálltak velem, és vittek magukkal messzire.

Az Adriai-tenger partján asszonyokat láttam mosni odalent, akik felpillantottak az égre, s így kiáltottak:

– Ó, de nagy madár!

Én azonban úgy értettem:

– Ódd meg a gatyád!

Erre én meg is oldottam, a madarak kirepültek belőle, s én belepottyantam a tengerbe. De úgy szétcsaptam magam körül a vizet, hogy a tenger menten kiszáradt, a halak meg ott maradtak a szárazon. Gondoltam, most jól megszedem magam hallal.

Tovább nem is időztem ott, hiszen már úgyis messzire kerültem az otthonomtól. El is indultam hazafelé, Melegországon keresztül. Ez egy igen furcsa ország volt, ahol a házakat nem is a földre építették, hanem úgy embermagasságnyira a levegőbe, aztán létrán kapaszkodtak föl hozzájuk. Melegországot igen nagyra termett emberek lakták, s igen nagy volt általában minden. A templom például akkora volt, hogy négy huszár várakozott benne lóháton, s amikor a pap elkiáltotta a dominus vobiscumot, az egyik huszár megsarkantyúzta a lovát, vágtatott egy jó darabig, aztán odakiáltott a másiknak, a másik a harmadiknak, a harmadik a negyediknek, ő pedig felkiáltott a kántornak. Aki ott végigvárta a misét, jólesett annak a reggeli. De nagy baj nem volt, mert szalonnából volt az oltár, kolbászból voltak a gyertyák. A tornya ennek a templomnak nemkülönben nagy volt. Amikor például építették, két ács leejtette a tetejéről a baltáját, s az egyiknek, mire földet ért, kirohadt a nyele, a másik pedig még odafönt lerepült a nyeléről, s mialatt zuhant lefelé, egy pacsirta belefészkelt, és mire leért, ki is költötte a fiókáit. A harangja meg akkora volt, hogy be se fért volna a toronyba, ha nem úgy viszik föl csengettyű korában, s nem ott nő meg.

Nagyon nagy meleg volt mindenfelé, akkora, hogy a disznót elég volt leölni és beletenni egy nagy tepsibe, aztán kilökni az ablakon meg berántani, és már meg is sült. De itt se töltöttem sok időt, csakhamar eluntam magam, s folytattam az utam hazafelé.

Így kerültem Hidegországba. Ott meg olyan hideg volt, hogy a tojásfehérje olyan fényesre fagyott, hogy éjszaka is lehetett a fényénél újságot olvasni. Beszélni csak azok tudtak egymással, akik az írást is ismerték, mert amint kimondta az ember a szót, abban a minutumban odafagyott a szájához, aztán úgy kellett onnan leolvasztani. Ám Hidegországban sem töltöttem sok időt, csakhamar folytattam az utam hazafelé.

A végén azonban úgy meguntam az utazást, hogy leszúrtam egy ostornyelet a földbe, és felmásztam rajta az égbe. Ott találkoztam a nagymamámmal.

– Adjon isten jó napot, nagymama! Tessék adni lekváros kenyeret!

– Jaj, fiam – mondta erre –, nem szoktunk ám mi itt enni.

– Nem?! Hát akkor hogy lehet innen gyorsan lemenni?! – rémültem meg.

Volt ott egy öregember, neki is elmondtam, hogy szeretnék lemenni, mert itt nem lehet lekváros kenyeret enni. Az öregembernek akkor eszébe jutott, hogy van itt egy láda korpa, s ha abból kötelet csavarunk, azon majd leereszkedhetek. Szó, ami szó, meg is sodrottuk jól, de valahogy belesodortunk egy egeret is, így miközben ereszkedtem lefelé, az egér elrágta a kötelet, én meg lepottyantam a földre.

Azt hittem, valahol Jászberényben vagyok a nagytemplom körül. A fenét! Dósán voltam, a falu végén! Bele is fúródtam vagy két ölnyire a földbe, aztán kiabálhattam, hogy ássanak ki! De nem ásott ki senki. Úgy kellett hazaszaladnom egy ásóért, és kiásnom magam.

Ilyenféleképpen telt hát el a gyermekkorom, melyből többre nem is emlékszem már.

**Formulamese**

**A NYULACSKA HARANGOCSKÁJA**

Egyszer volt, hol nem volt, volt egyszer egy nyulacska. Ennek a nyulacskának volt egy szépen szóló harangocskája. Egyszer a nyulacska elment az erdő szélére, lefeküdt egy bokor tövébe, és a bokorra felakasztotta a harangocskáját. Reggel, mikor felébredt, a bokrot sehol sem látta, hanem egy nagy fát látott helyette. Felnézett reá, és látta, hogy a harangocskája a fán van. Kérte a fát, hogy adja vissza a harangocskáját, de a fa nem adta vissza.

Ekkor a nyulacska elment a fejszéhez, és kérte, hogy a fát vágja ki, hogy a fa adja vissza a szépen szóló harangocskát. De a fejsze nem vágta ki a fát.

Most a nyulacska elment a köszörűkőhöz, hogy fenje meg a fejszét, hogy a fejsze vágja ki a fát, hogy a fa adja vissza a harangocskát. De a köszörűkő nem fente meg a fejszét.

Ekkor a nyulacska elment a vízhez, hogy hajtsa a köszörűt, hogy a köszörű fenje meg a fejszét, a fejsze vágja ki a fát, a fa adja vissza a harangocskát. De a víz nem hajtotta a köszörűt.

Ekkor a nyulacska elment a bikához, hogy igya meg a vizet, a víz hajtsa a köszörűt, a köszörű fenje meg a fejszét, a fejsze vágja ki a fát, a fa adja vissza a harangocskát. De a bika nem itta meg a vizet.

Ekkor a nyulacska elment az egérhez, hogy csípje meg a bikát, a bika igya meg a vizet, a víz hajtsa a köszörűt, a köszörű fenje meg a fejszét, a fejsze vágja ki a fát, a fa adja vissza a harangocskát. De az egér nem csípte meg a bikát.

Ekkor a nyulacska elment a macskához, hogy fogja meg az egeret, az egér csípje meg a bikát, a bika igya meg a vizet, a víz hajtsa a köszörűt, a köszörű fenje meg a fejszét, a fejsze vágja ki a fát, a fa adja vissza a harangocskát. A macska azt mondta, hogy ő megfogja, de előbb adjon neki tejecskét.

A nyulacska elment a tehénhez, kért tőle tejecskét.

A tehén azt mondja, hogy ő ad tejecskét, csak vigyen neki füvecskét. A nyulacska elment a kaszáshoz, hogy adjon neki füvecskét.

A kaszás adott is füvecskét, s a nyulacska vitte a tehénnek. A tehén adott neki tejecskét, s a nyulacska vitte a macskának. A macska megfogta az egeret, az egér megcsípte a bikát, a bika megitta a vizet, a víz hajtotta a köszörűkövet, a köszörűkő megfente a fejszét, a fejsze kivágta a fát, a fa visszaadta a szépen szóló harangocskát.

A nyulacska megörvendett, a szépen szóló harangocskát visszaakasztotta a nyakába, és mindig ott tartotta.

Itt a vége, fuss el véle,

ha nem hiszed, járj végére!

1. Ezért mondják Hessenben havazás idején, hogy Holle asszony veti az ágyát. [↑](#footnote-ref-1)